МУНИЦИПАЛЬНИ УЧРЕЖДЕНИ «ГУЬМСАН МУНИЦИПАЛЬНИ К1ОШТАН ШКОЛАЛ ХЬАЛХАРА ДЕШАРАН УРХАЛЛА»

Муниципальни бюджетни школал хьалхара дешаран учреждени

«Гуьмсан муниципальни к1оштан Гуьмсе-г1алин «Берийн беш № 11 «Нана»

**Проект**

**«Нохчийн Республикин Маршонан Де»**

Кечйинарг:

 физически культуран кхетош-кхиорхо

 Селимбаева Хедижат Магамедовна

**Проектан боцца чулацам**

Проекто хьахош бу уггаре коьрта синхьовзам Нохчийчохь таханлерачу дийнахь болу: нохчийн къоман истори а, мотт а, культура а йиц ца йар, ткъа и патриотизм кхиорехь, Даймахкахь уггаре коьртаниг маршо йуй хаийтар. Проект т1ехь гойтуш ду белхаш: берашца, кхетош-кхиорхошца, берийн дай-наношца кхочушдеш долу, патриотически дог-ойла кхиоран 1алашо йолу. Проект лерина йу: кхетош-кхиорхошна, берашна.

**Проектан мехалла**

-Таханлерачу дийнахь Нохчийн къоман дахарехь уггаре коьртаниг ду: шайн къоман истори йиц ца йар,т1екхуьучу т1аьхьенна вайн ворх1е дайша бийцина исбаьхьа нохчийн мотт 1амор, культурех лаьцна хаарш совдахар, ткъа и берриге лаамаш кхочушбан Даймахкахь маршо коьртаниг йуй хаийтар. Проектан таро йу къоман и лаамаш кхочушбеш, дика кхиамаш бахийта.

 Мотт боцуш хуьлийла йац къоман культура а, литература а, истори а, г1иллакх а. «Мотт бу- къам ду, мотт бац- къам дац»,- аьлла нохчийн литературан бухбиллархочо Бадуев Са1ида. Ч1ог1а нийса аьлла дешнаш ду уьш, х1унда аьлча маттаца йоьзна ю адамийн йерриге а марзо, гергарлонаш, юкъаметтиг, йахь, эхь, сий, г1иллакх, оьздангалла. Мотт д1абаьлча цуьнца д1айовлу культура а, ламасташ, ткъа иза д1айаьлча къам а д1адов.

**1алашонаш**

- Нохчийн къоман истори а, культура а йовзийтар.

Нохчийн мотт нийса а, хаза а бийца 1амор.

-1аморан: «Нохчийн Республикин Маршонан Де» кхолладаларан истори йовзийтар; берашна вайн къоман символика йовзийтар; Нохчийчоьнан Дуьххьарлерачу Президентах Кадыров Ахьмад-Хьаьжех долу хаарш совдахар, цо шен дахар халкъан, мехкан дуьхьа д1аделла хилар хаийтар; Нохчийн Республикин Куьйгалхочух, Россин Турпалхочух Кадыров Рамзан Ахматовичах долу хаарш совдахар, берашна хаийтар, уггаре мехала дахарехь патриотизм йуй.

-кхиоран: Нохчийн къоман истори, культура, мотт 1аморехь,

 синлаттам кхиор.

-кхетош-кхиоран: Хьомечу Даймахке, сий долчу нохчийн матте, исбаьхьа культуре, йахь йолчу Нохчийн халкъе безам кхоллар.

**Проектан коьрта чулацам**

Проектан 1алашонаш кхочушйан бен болу болх берашца, кхетош-кхиорхошца, берийн дай-наношца:

-берашца къамел дар коьчална: «Нохчийн Республикин символика»;

-берашна 1амор: Нохчийн Республикин гимн «Шатлакхан илли» дешнийн автор- Кадыров Хож-Ахьмад, мукъаман автор-Бексултанов 1умар; эшарш «Даймохк» автор-Хава Ахмадова,«Ахьмад-Хаьжи» автор-Амина Ахмадова; нохчийн къоман мехкарийн хелхар «Шовда»;

-берашна нохчийн халкъан каде ловзарш кхочушдан 1амор;

-берашна Даймахках лаьцна кицанаш 1амор;

-суьртийн гайтам «Нохчийн махкахь маршо»;

-акци «Маьрша дахар Нохчийн махкахь»;

- Презентаци гайтар «Нохчийн къоман духар»;

-кхетош-кхиорхошца къамел «Берийн Даймахке, нохчийн матте, халкъе безам кхиор»;

-къовсам байташ йийцархойн «Бекалахь, нохчийн мотт, Даймехкан машаре кхойкхуш!»;

-деза де «Нохчийн Республикин Маршонан де».

**Проектан г1ирсаш**

1.Хенан: проект кхочушйаран хенаш 01.04.2022-15.04.2022.

2.Хааман:интернет, г1о-1амат, стела1ад, книга, газет, суьртийн альбом.

3.Хьекъалан:бераш тобанашка декъар церан синлаттаме хьаьжжина.

4.Адамаллин:кхетош-кхиорхой, лакхарчу тобанера бераш, берийн дай-наной.

5.Вовшахтохаран: куьйгалхо, хьалхара кхетош-кхиорхо.

6.Материально-технически: мукъаман зал, спортан г1ирсаш,

кехаташ, мукъаман г1ирсаш, байракхаш.

**Декъашхой:**

-хьалхара кхетош-кхиорхо;

-лакхарчу тобанера бераш;

-кхетош-кхиорхой;

-берийн дай-наной.

**1алашонан аудитори**

Декъашхой харжаран принцип: проектан чулацам берийн хенашца бог1уш бу.

Проектан 1алашонан тоба:

-лакхара .

Проектан декъашхойн терахь: 40 бер.

Берийн хенаш:5-6 шо.

**Проект кхочушйаран план**

План-график кечаман

|  |  |  |
| --- | --- | --- |
| Чулацам | Терахь | Жоьпалхой |
| 1 дакъа-кечамаллин | 01.04.2022 -03.04.2022. | Физически культуран  кхетош -кхиорхо |
| Коьчал билгалйаккхар,коьчалца болх баран план х1оттор, ловзарш, байташ, кицанаш, эшарш, литературахаржар, презентаци,буклеташ йар,мероприятин сценари х1оттор |
| 2 дакъа-коьрта | 04.04.2022.-07.04.2022. | Физ. культуран кхетош -кхиорхо |
| берашца къамел дар,берашна 1амор: гимн, эшарш, хелхарш, ловзарш, кицанаш |
| 3 дакъа-чаккхенан | 08.04.2022. |
| Суьртийн гайтам «Нохчийн махкахь маршо» | Физ. культ. кхетош–кхиорхо кхетош-кхиорхой |
| Акци «Маьрша дахар Нохчийн махкахь» | 08.04.2022. | Физ.культ.кхетош –кхиорхо |
| Презентаци гайтар «Нохчийн къоман духар» | 11.04.2022. | Физ. культ.кхетош –кхиорхо |
| Кхетош-кхиорхошца къамел «Берийн Даймахке, нохчийн матте, халкъе безам кхиор»; | 12.04.2022. | Физ. культ.кхетош –кхиорхо |
| Къовсам байташ йийцархойн «Бекалахь, нохчийн мотт, Даймехкан машаре кхойкхуш!» | 13.04.2022. | Хьалхара кхетош-кхиорхоФ.к. кхетош –кхиорхо Кхетош-кхиорхой |
| Деза де «Нохчийн Республикин Маршонан де». | 14.04.2022. | Ф. к. кхетош –кхиорхоКхетош-кхиорхой |
| Билгалбаьхна кхиамаш  | 15.04.2022  | Ф. к.кхетош –кхиорхо |

**Проект кхочушйаран дакъош**

**Кечамаллин дакъа:**

-коьчал билгалйаккхар;

-хаьржинчу коьчалца берашца, кхетош-кхиорхошца, берийн дай-наношца болх баран план х1оттор;

-халкъан каде ловзарш харжар;

-байташ, кицанаш, эшарш, хелхар къастор;

-презентаци кечйар;

-литература харжар;

-буклеташ йар;

-деза де даздаран сценари х1оттор.

**Коьрта дакъа:**

-берашца къамел дар коьчална: «Нохчийн Республикин символика»;

1алашо:

-берашна Нохчийн Республикин коьрта символика йовзийтар: байракх, гимн, х1ост;

-Даймахке, нохчийн халкъе безам кхоллар;

-Нохчийн республикин символикан ларам бан 1амор;

-берийн къамел, синлаттам кхиор.

-берашна 1амор: Нохчийн Республикин гимн «Шатлакхан илли» дешнийн автор- Кадыров Хож-Ахьмад, мукъаман автор-Бексултанов 1умар; эшарш «Даймохк» автор-Хава Ахмадова, «Ахьмад-Хаьжи» автор-Амина Ахмадова; нохчийн къоман мехкарийн хелхар «Шовда»;

-берашна нохчийн халкъан каде ловзарш кхочушдан 1амор;

1алашо:

-нохчийн халкъан каде ловзарийн бакъонаш йовзийтар;

-доттаг1алла ч1аг1дар;

 -нохчийн халкъан физически культуре безам кхиор;

-нуьцкъаллин, доьналлин хьуьнарш кхиор.

 Каде ловзарш: «Мушца д1атакхавар», «Кхокхех ловзар», «Хьаша ларвар», «Гали чу когаш а боьхкина вадар»;

-берашна Даймахках лаьцна кицанаш 1амор;

1алашо:

-берийн Даймахке а, Нохчийн халкъа барта кхолларалле а безам кхоллар , кицанаш1аморца;

-патриотически дог-ойла а, къамел а кхиор.

**Чаккхенан дакъа**

Кхочушйина мероприятеш

Терахь: 08.04.2022.

Тоба: лакхара.

Суьртийн гайтам: «Нохчийн махкахь маршо».

1алашо:

-берийн патриотически синхаамаш кхиор гайтаман исбаьхьаллийца;

-исбаьхьчу Даймахке безам кхиор.

Терахь:08.04.2022.

Декъашхой:берийн дай-наной.

Акци «Маьрша дахар Нохчийн махкахь» (Приложени 1).

1алашо:

-Нохчийн махках, нохчийн къоман исторех лаьцна хаарш совдахар.

Терахь: 11.04.2022.

Тоба: лакхара.

Презентаци гайтар «Нохчийн къоман духар» (Приложени 2).

1алашо:

-нохчийн халкъан духар довзийтар;

-берийн ойла нохчийн культурана т1ейахийтар;

-нохчийн г1иллакхаш довзийтар (гайтаме масалца т1еч1аг1дар);

-къамел, синлаттам кхиор.

Ширачу заман чохь йо1а вер-ваккхар а сацош хилла божаршна йуккъехь, церан когашка кортали кхоссарца. (Бераша гайтаме масалца карладаьккхира и г1иллакх).

Терахь: 12.04.2022.

Декъашхой: кхетош-кхиорхой.

Кхетош-кхиорхошца къамел: «Берийн Даймахке, нохчийн матте, халкъе безам кхиор» (Приложени 3).

1алашо:

-кхетош-кхиорхойн хаарш совдахар берийн патриотически дог-ойла кхиорехь;

-кхетош-кхиорхошна йовзийтар коьрта методаш берийн Даймахке, нохчийн матте, халкъе безам кхолларан.

Терахь:13.04.2022.

 Декъашхой:лакхарчу тобанера бераш.

 Къовсам байташ йийцархойн: «Бекалахь, нохчий мотт, Даймехкан машаре кхойкхуш!»

 1алашо:

-берийн Даймехкан машарех долу хаарш совдахар;

-синловзаме байташ йийца 1амор;

-хьомечу Даймахке, сий долчу нохчийн матте безам кхоллар;

-берашна йукъара уггаре дика байташ йийцархой къастор.

Къовсаман жам1аш:

-къовсаман толамхошна сийлаллин грамоташ а йелира, совг1аташ а дира.

Терахь: 14.04.2022.

Тоба: лакхара.

Деза де «Нохчийн Республикин Маршонан де» (Приложени 4).

1алашо:

- «Нохчийн Республикин Маршонан Де»» кхолладаларан истори йовзийтар;

-Нохчийчоьнан Дуьххьарлерачу Президентах Кадыров Ахьмад-Хьаьжех долу хаарш совдахар, цо шен дахар халкъан, мехкан дуьхьа д1аделла хилар хаийтар;

-Нохчийн Республикин Куьйгалхочух, Россин Турпалхочух Кадыров Рамзан Ахматовичах долу хаарш совдахар;

-Хьомечу Даймахке, сий долчу нохчийн матте, исбаьхьа культуре, йахь йолу Нохчийн халкъе безам кхоллар;

-доттаг1алла ч1аг1дар;

-нохчийн халкъан физически культуре безам кхиор;

-нуьцкъаллин, доьнналин хьуьнарш кхиор.

**Билгалбаьхна кхиамаш**

Терахь 15.04.2022

**Проектан кхиамаш:**

-буклет «Маьрша дахар Нохчийн махкахь»;

-презентаци «Нохчийн къоман духар»;

-сценари къамелан «Берийн Даймахке, нохчийн матте, халкъе безам кхиор»;

-сценари дезачу денна «Нохчийн Республикин Маршонан де»;

-суьртийн гайтам «Нохчийн махкахь маршо»;

-акци «Маьрша дахар Нохчийн махкахь»;

- Презентаци гайтар «Нохчийн къоман духар»;

-кхетош-кхиорхошца къамел «Берийн Даймахке, нохчийн матте, халкъе безам кхиор»;

-къовсам байташ йийцархойн «Бекалахь, нохчийн мотт, Даймехкан машаре кхойкхуш!» ;

-деза де «Нохчийн Республикин Маршонан де».

**Кхиаман битамаш:**

-берийн:нохчийн къоман истори йевзина; Даймахке, культуре, матте, халкъе безам кхоллабелла; вайн къоман г1иллакхаш девзина;сурт дилларан говзалла а, амалехь дика аг1онаш а кхиъна; мотт шарбелла;

-кхетош-кхиорхойн:дуккха а кхиамаш баьхна, бераш патриотически дог-ойла а йолуш кхиорехь.

-дай-нанойн: Нохчийн махках, Нохчийн къоман исторех лаьцна хаарш совдевлла, г1о дира берашна дезачу денна кечамбеш.

**Проект кхиоран аг1онаш**

-нохчийн мотт, культура, истори, 1адаташ довзийтаран 1алашо йолу тайп-тайпана мероприятин сценариш х1иттор; презентациш, буклеташ кечйар. Х1иттийначу мероприятин сценарех, презентацех, буклетах пайда эцийтар школал хьалхара дешаран учрежденешкахь болх бечу кхетош-кхиорхошка а, ткъа иштта патриотизм кхиорехь къахьоьгучу массо а белхалошка а;

-проектан декъашхой совбахар;

-патриотизм кхиоран 1алашо йолу белхаш совдахар кхетош-кхиорхошца, берашца, берийн дай-наношца.

**Лелийна литература**

-Абдрахманова Ж.М., Джунаидов С.С. «Сан къоман хазна»

-учебно-методически пособи, 2022.

-Аслаханов Саид -1али «Берийн каде ловзарш, физически упражненеш»-книга, 2008.

-Э.А.Исаев, М.Г.Магомадов «Нохчийн Республика» -суьртийн альбом.

-Ш.Ш.Цуруев, М.М.Динаева «Берийн беш»-газет №1(73) 31 январь 2022.

-А.М.Бексултанова «Стела1ад» , №4, 2017.

- М.Э.Бексултанов «Стела1ад» , №5, 2014

Приложени 1

МУНИЦИПАЛЬНИ УЧРЕЖДЕНИ

«ГУЬМСАН МУНИЦИПАЛЬНИ К1ОШТАН ШКОЛАЛ ХЬАЛХАРА ДЕШАРАН УРХАЛЛА»

Муниципальни бюджетни школал хьалхара дешаран учреждени

«Гуьмсан муниципальни к1оштан Гуьмсе-г1алин

«Берийн беш № 11 «Нана»

**МАЬРША ДАХАР НОХЧИЙН МАХКАХЬ**

**Буклет кечйинарг:**

физически культуран кхетош-кхиорхо

Селимбаева Х.М.

16-г1а апрель Нохчийн Республикин Маршонан Де ду, аьлла, д1акхайкхийна 13 шо кхечи. И вайн коьртачех долу деза де мичхьара схьадаьлла, муха хилла ду?

 1999 шарахь вайн махкахь террористашна дуьхьал долу низам (КТО) дара х1оттийна. Иза д1адаккхаран 1алашо йолуш Нохчийн Республикин Куьйгалхочо Кадыров Рамзана боккха болх бира. КТО-н низам д1адаккхар бахьана долуш, республикехь болх бан йолайелира пачхьалкхан 1едалан а, урхаллин а институташ, экономикин, социальни сферин а бакхий аьттонаш бира.

 Россин Президента В.В. Путина Нохчийн Республикин Куьйгалхочун белхаш а, кхайкхам а тидам боцуш ца битира. Цунна гуш дара Кадыров Рамзана шен ден Ахьмад-Хьаьжин некъа т1ехь хьоьгуш долу къа а, бохуш болу кхиамаш а. Цундела цо республикехь долу хьал Рамзанан кера д1аделира.

 Т1аккха д1айолайелира республикехь г1ишлошйаран «бум» а, социальни сфера айъар а, террористашна дуьхьал беш болу къийсам ч1аг1бар а.

Оханан йалхийттолг1а де Нохчийн Республикин Куьйгалхочо шен указаца деза де а, балхара мукъа де а, ду, аьлла, билгалдаьккхира.

 Нохчийн Республикин Хьалхарчу Президента Кадыров Ахьмад-Хьаьжас (Дала г1азот къобалдойла цуьнан) ч1ог1а сатийсина, лардина, и бахьанехь шен са д1аделла де, ду иза. Республикин Куьйгалхочо Кадыров Рамзана шен дас д1адолийнарг кхиамца чекхдаьккхира.

Цу дийнах лаьцна Кадыров Рамзана аьллера: «И ч1ог1а доккха де ду – дуьнена йукъара терроризмана т1ехь толам баккхар. Тахана дуьйна вай республикин керла истори йолало. Вай дуьненна а хаийтира, ваьш Росси ларйан доьналла долуш дуй а, вешан культура, 1адаташ цхьаьнгге а х1аллакйойтур йоций а. Вешан къоман йахь ларйина вай. И исторически сацам бахьана долуш, вайн регион машаран, социально-экономически кхиаран новкъа йелира».

Приложени 2

**Презентаци
«Нохчийн къоман духар»**

Кечйинарг: физически культуран кхетош-кхиорхо

«Гуьмсан муниципальни к1оштан Гуьмсе –Г1алин «Берийн беш № 11 «Нана»

Селимбаева Хедижат Магамедовна.

Презентацин мехалла

Нохчийн къоман духар- коьрта дакъа ду культуран.Таханлерачу дийнахь уггаре коьртаниг ду, вайн ворх1е дайшкахь дуьйна кхоллайелла культура йиц ца йар.

Х1ора адмана йовза йеза шен къоман культура. Къаьсттина къахьега деза т1екхуьучу т1аьхьенна культура йовзийтарехь, х1унда аьлча, вайн къоман кхане цаьргахь йу.

1алашо

-нохчийн халкъан духар довзийтар.

1аморан:берийн ойла нохчийн культурана т1ейахийтар.

Кхетош-кхиоран:нохчийн г1иллакхаш довзийтар,уьш лара 1амор.

Кхиоран:къамел, синлаттам кхиор.

Нохчийн 1ер-дахаран г1иллакхашна йукъахь даима коьртачех лерина а, къонахаша шайн лерринчу тидамехь латтийна а ду божарийн а,зударийн

 а духар оьзда хилар.

Духар механа деза, куьцана хаза, кура хила деза ца баьхна халкъо.Тиша делахь а, ц1ена, оьзда, къоман ламасташца дог1уш хила деза баьхна.

Барзакъ — тӀехула духу духар. Зударийн барзакъ: коч, кетар, зударийн гӀовтал, гӀабали, пошмакхаш, кӀархаш, кортали, бой. Духар (коч,йоь1ан г1абали )куьйгин а, когийн а хьорканел лекхара дег1 ца гуш а, т1елетта йоцуш, дег1ана парг1ат а лело дезаш хилла нохчийн сий долчу йоь1ан, зудчун.

Ширачу заманахь мехкарийн корталин т1ехь а, г1абалин т1ехь а хуьлуш хилла кан ма1аш санна хьаьвзина бустамаш, къегинчу тайнашца тегна беттаса а.

Маре йахаза йолчу йоь1а доьхка лелош хилла г1одайукъах дихкина, иштта к1удалца а къастош хилла йо1 маре йахана йу, йа йахаза йу.

Г1абали ловзарга охьахууш а, маре йа нускал новкъадаккха замошца йоьдуш а бен ца йуьйхина, маре йахаза йолчу йо1а.Нускалара йаьлча , маьрйишина д1айелла.

Зударийн коьрта туьллучу х1уманех дерг аьлча ,уьш алссам хилла: шипон, шола йовлакх , чечакх йолу кортали , гуьлмаьнда, бой, иштта д1.кх. Цхьа шипон йоцург месаш хьулйеш техкина уьш. Ширачу заман чохь йо1а вер-ваккхар а сацош хилла божаршна йуккъехь, церан когашка кортали кхоссарца.

Духаре хьожжий хадош хилла х1етахь йоь1ан сийлаллийн мах.

Нохчийн божарийн барзакъ : Верта, чоа, башлакх, гӀовтал, кетар, маьхьсеш, кӀархаш, неӀар мачаш, пезагаш, холхазан куй, жаIуьнан куй, бухарин куй, мангалан куй, доьхка.

Духарца кхечулла соввала г1ерташ 1едал ца хилла нохчийн. Нагахь шен йелахь а, шен лулахочун йа накъостийн йоцу бедар т1ейухар а товш хеташ ца хилла.Амма кегийнаш шаьлтий-доьхкий, кхидолу герзий уггар а тоьлларг нисдан хьожуш хилла х1ора а. Церан мукъ, ботт а хилла бустамашца кечбина.

Кегийчу наха цхьаьннан йоцу бедар вукхуьнга луш 1едал а хилла, шайх цхьаъ йо1 ган хийисте воьдуш.

Чаккхе

Презентацин таро йу школазхошна нохчийн къоман духар, 1адаташ довзийта, культура 1аморехь г1о дан.

Лелийна литература

1.Абдрахманова Ж.М., Джунаидов С.С. «Сан къоман хазна» -учебно-методически пособи, 2022.

2.https://fb.ru/article/290994/natsionalnyiy-kostyum-chechentsev-opisanie-istoriya-kultura-chechenskogo-naroda

3. <https://7kul.ru/kostyumy/otlichitelnye-cherty-chechenskogo-natsionalnogo-kostyuma>

4. http://almode.ru/prazdniki/svadba/25804-nacionalnaja-odezhda-chechencev-67-.html

Приложени 3

**Кхетош-кхиорхошца къамел:**

«Берийн Даймахке, нохчийн матте, халкъе безам кхиор»

Х1оттийнарг:физически культуран кхетош-кхиорхо Селимбаева Х.М.

«Даймохк - иза цхьа лаьмнаш, хиш, аренаш хилла ца 1а. Даймохк - иза уггаре а хьалха х1окху лаьттан адамаш ду, церан вовшашца йолу оьзда юкъаметтигаш, г1иллакхаш, марзонаш, баккхийчеран хьекъал, 1еламнехан беркате серло, кегийрхойн доьналла, мехкарийн оьздангалла, нахана юккъера нийсо ю». (Муса Ахмадов)
Нохчийн поэташа тайп-тайпачу дешнашца бийцина Даймахке болу безам.
Иса Махмудов:
Вайн латта…
Дайша, ц1ийца хьандина
Вайна хьанал дина,
Хьомсара х1ара латта
Вай хьоьшу атта!

Дайша ца кхоийна ц1ий,
Хилийта кху мехкан сий!
Харцоно хьовзорах готта,
Ницкъ хилла лекха б1ов йотта!

Дайша говза 1амийна вай,
Сий дан кху лаьттахь мел деха вай.
Йамартло эшийна бакъонна г1атта,
Халоно мел цестарх ца къарлуш латта!

Нурди Пашаев :

Дезна суна лекха лаьмнаш,
Лаьмнех дуьйлу шовданаш.
ЦIена Iалам, юькъа хьаннаш,
Сан Даймехкан аматаш.

Езна Iуьйре, нуьрах йогу,
Екхна сийна стигланаш.
Ийман, ислам, ихьсан долу,
ГIийла, миска адамаш.

Лаьа даима ирсе гойла,
Оьзда, гIилкхе нохчийн къам.
Дала цунна хьуьнар лойла,
Йаккха ирхе, баккха лам.

Винчу махке йолу марзо,
Йийца, дилла меттиг яц.
Дено-дено кхуьу, хазло,
Цуьнца дуста хIумма дац.

Ненан мотт - иза дахаран хазна ю. Нохчийн маттах лаьцна воккхачу 1илманчас, Кавказан этнографа, академика Петр Карловича Услара ша йазбинчу 1илманан балха т1ехь кху кепара йаздина: «Нохчийн мотт ч1ог1а къен хетар даржош берш цунах цхьана а кепара кхеташ боцу нах бу. Мелхо а и мотт, шен г1оьнца адаман ойланан уггаре к1оргера аг1онаш а йийцалур йолуш, ч1ог1а хьалдолуш бу».

Мотт боцуш хуьлийла йац къоман культура а, литература а, истори а, г1иллакх а. «Мотт бу- къам ду, мотт бац- къам дац»,- аьлла нохчийн литературан бухбиллархочо Бадуев Са1ида. Ч1ог1а нийса аьлла дешнаш ду уьш, х1унда аьлча маттаца йоьзна ю адамийн йерриге а марзо, гергарлонаш, йукъаметтиг, йахь, эхь, сий, г1иллакх, оьздангалла. Мотт д1абаьлча цуьнца д1айовлу культура а, ламасташ, ткъа иза д1айаьлча къам а д1адов.

Жима чохь дуьйна берийн (школазхойн) патриотически дог-ойла кхио йеза.

Берийн Патриотически дог-ойла кхиоран 1алашо: Даймахке, нохчийн матте, халкъе, культуре безам кхоллар йу.И 1алашонаш кхочушйо занятешкахь а, берийн ловзаршкахь а, мероприятешкахь а.

Берийн патриотически дог-ойла кхиоран коьрта методаш:

-суьртийн гайтам;

-кхетош-кхиорхойн дийцарш;

-1алашонан доладаларш;

-къамелаш Даймахках, халкъах ,къоман исторех лаьцна;

- видеороликаш, презентаци гайтар;

-аудиозаписе ладог1ар;

-байташ 1амор;

-халкъа барта кхолларалийн произведенеш лелор(кицанаш,аларш,туьйранаш,эшарш ,ловзарш).

Масала

**Кицанаш**

Вина мохк мазал мерза бу.

Дикачу пхьидо шен 1ам хестабо.

Мехка доцчу иэро пхьагал ца лаьцна.

Нехан махкахь эла хуьлучул, шен эвлахь лай хилар тоьлу.

Ц1ийнах идда бежана берзан бага дахна.

Ц1ийнах идда бежана не1арца дайна.

Шен ненан сий лардечо- Даймехкан сий а лардийр ду.

Шен ц1а - ц1ен ц1а.

**«Маттах лаьцна байташ»**

Джанаралиев 1имран

Шаьлта – иза къонахийн мотт бу,
Хьаьнг-хьаьнге бийцалуш боцуш,
Иштта бу сан ненан мотт а,
Хьам-хьамма бийца хьакъ боцуш.

\* \* \*

Г1ала яккха со ца воллу, –
Цул ч1ог1а ду адаман дог…
Ирчу дашца ца даккхалахь,
Тоьпе-м и ца даккхало.

\* \* \*

Воккхаве со хьуна хуъчу
Кхечу къаьмнийн меттанех,
Хьайниг бицбеш, 1амо дезна
Уьш хьуна ца моьттинехь.

\* \* \*

Байхаджиев Зайнди

Шаьлтанал ира ду дош вайн,
Шаьлтанал дера бу мотт вайн.
Дукъанза дисна са вешан
Вай дукъа хьийзадо ваьшша…

Дош ду вай шайха д1овш даккхал,
Дийнна къам маьттаза даккхал,
Къонаха собарах ваккхал,
Ваьшна чохь дисна са даккхал.

\* \* \*

Эдильсултанов 1абаз

Кхиош г1иллакх, дуза дог,
Оьзда баккха боккху ког.
Дерриг де ахь, лелош чот:
Бедар, амат, буьйцу мотт!

\* \* \*

Яшуркаев Султан

Гора я1, нохчийн мотт, дош метта диллий
Д1аала вайша цхьа даггара илли,
Хьалхара ахь олуш, т1аьхьара – ас,
Дуьненна хазийта вайша хьан аз.

Лаьттана йовхо лун малх буьйцу вайша
Я цхьана заманчохь лелийнарг дайша,
Я 1аьржа верта т1етесна барам санна
Стиглахь йоьду 1аьржа марха йийца царна?

Я вайшиннан мехкан каш доцчу чартийн
Йист йоцу к1айн мог1арш д1агойтур дар-те?
Ц1ийн 1оврех леда хьан шовданаш дийца
Я зезаг хьахадай дог-ойла хийца?

Я зовкхехь дийца деза деши, дети,
Я ала мел ца лург 1адда а дитий,
Теш лаций, буьйса и беттаса тайша
Ворх1е а дуьненчу охьаделха вайша!..

\* \* \*

Мамакаев Мохьмад

Шен ненан мотт халкъо,
Сий ойбуш, 1алашбахь,
Цу халкъан парг1ато
Цхьаммо а хьошур яц.

\* \* \*

Хьан бах хьо, сан Даймохк, яханчу хенахь,
Йоза а хьайн доцуш, б1арзбелла баьхна?
Къийсамо аьгначу хьан т1улган белшахь
Гуш ду-кх яздина сан дайшка кхаьчнарг…

\* \* \*

Сулейманов Юсуп

Башха дац со кхалхарх
Ломахь я арахь,
Тезетахь 1аьржа-к1айн
Къеста ма бе.

Амма сох кадамбе
Сан нохчийн маттахь,
И безаш ца хиллехь,
Геч а ма де.

\* \* \*

Сайдуллаев Хьасан

…Дахарехь уггаре коьрта
Муьлха ду со ваьхна де?
Даймехкан сий ойуш, доггах
Ас илли яздина де.

**Даймахках, къонахойх лаьцна байташ**

1)Сан хьоме Нохчийчоь

Сан ирсе Даймохк

Хир бац кху дуьненчохь

Хьол хаза цхьа мохк.

2) Хьомсара сан Даймохк

Сой ирсе хета,

Хьо мел бу,вехаш ву

Дуьненчохь со!

3)Малхана дуьхьал йирзина лаьтта,

Г1ала х1етахь шех дайъинарг дов.

Моьттура и г1атто ницкъ хир бац атта.

Ткъа х1инца-м кхуьуш ю-Сан Нохчийчоь!

4) Даймохк бу хазаллин нур хила лепаш,

Дог-дика шен амал кхийдайеш тхоьга.

Ша маьрша яккхарна,к1ентарша лепаш,

Баркалла бохуш ю, сан хьоме Нохчийчоь!

5)Тхан маьрша ойланаш хьан ц1арца йог1у,

Тхан дуьхьа яхалахь, дехар ду хьоьга.

Кхин хьан дог ца дохош, массара оха,

Ларйийр ю, сий долу тхан хьоме Нохчийчоь!

6)Я Аллах1, тхан Дела,

Тхо г1ийла лайш ду хьан.

Халкъ, бала боьссина,

Б1арзделла хьийзаш,

Ахь орцах ваийтира

Сийдолу Ахьмад-Хьаьжа.

Шен са ца кхоадеш,

Турпалхо г1аьттира.

1ожаллин багара

Нохчийн халкъ даьккхира.

Амма и ца лайра

Цу Делан мостаг1чо,

Даймохк а, шен халкъ а

Кехатех хийцинчо.

Ахь дина диканаш

Дицдина дехар дац.

Хьан некъахь къахьега

К1ордор дац цкъа а.

Хьан г1азот къобалдар,

Я Аллах1, доьху,

Ахьмад-Хьаьжа, Сийдолу

Хьалхара Паччахь!

**БЕРИЙН ЭШАРШ**

1.Цицко пондар лекхира,
Дахко вота туьйхира,
Асет хелхаелира,
Дудас зуда ялийра.

2. Пису, пису — доккха ду,
Нур-Бакъи цул месал ву,
Там бара ц1ахь воцуш со,
Вай т1о биъна хила цо.

3. Цхьогалан йиш
— Долахьа, цхьогал,
Долахьа,цхьогал,
Луларчу юьрта
Бецийн маьънаш
Лечкъо г1ор дара вайша.

— Дог1ур-м дара со,
Дог1ур-м дара со,
К1айн куй болчу
Нохчийн к1анта
Хьесийн т1ергаш
Туьйсар яцахь,
Мажар тоьпаца
Лоьцар дацахь,
Базара туькнахь
Кхозур дацахь.

4. Со воьдура, воьдура,
Хьаьжан ц1а воьдура,
Хьаьжас суна кхаъ белира,
Кхаъ аса зуьдана белира,
Зуьдо суна к1еза делира,
К1еза аса жа1уна делира,
Жа1ус суна уьстаг1 белира,
Уьстаг1 аса Далла белира,
Дала суна собар делира.
Собар сан куйн йистехь ду.

**АГАНАН ЭШАРШ**

1. Дуьйшуш, г1оза дийшараш,
Г1оттуш, г1оза г1овттараш,
Дийшалаш, дийшалаш.
Кегий к1орнеш, дийшалаш.

Дала дахадойла шу.
И долу г1а санна,
Дала дебадойла шу,
Дийшалаш, кегий к1орнеш.

2. Д1адижа, сан бер,
Д1адижа, сан бер,
Ас наьнька лаьцна хьуна:
Мох, малххий,аьрзуй.
Аьрзу ц1а д1аяхара.
Лам т1ехьа малх лечкъира,
Кхо буьйса д1аяьлчи,
Мох шен нана йолчу бедира.

3. Ма хаза ю буьйса,
Мела мох хьоькхуш,
Екхначу стиглахь
Седарчий ловзуш.
Корах чухьоьжуш,
Хьо ма серладолу,
Бетаса, делало,
Д1адижа, боли-лу,
Ламанан басенца
Мохаца техкаш,
Попано йийшийна
Шоршалан к1орнеш.
Мокхачу берда т1ехь
Йижина к1орни
Сема сай 1уьллу бах,
Д1адижа, боли-лу.
Т1ахъаьлла хир ву хьо,
Ц1оькьалом санна,
Кьовсамехь тор ву хьо,
Догмайра нохчо,
Алалай, балалай,
Д1адижа, боли-лу.

4. Чен чабол эцна,
Берзан йорт етташ.
Хьан нана йог1ур ю,
Д1адижа, к1орни.

5. Хаза йина мамас,
Шена йина мамас,
Буса ловзон йина ю,
Дийнахь хьаста йина ю.

Шена хаза йина ю,
Шена дика кхаьбба ю,
Сайна кхаба йина ю,
Суо кхабийта кхиийна.
Сайна кхаба йина ю,
Суо кхабийта кхиийна.

6. Дита, дита нанин к1орни,
1адда дита нанин к1орни,
Мотт к1еда беза нанин к1орнина,
Наб хаза кхета нанин к1орнина.

7 Дижалахь, жиманиг,
Мерзачу набарца,
Г1атталахь, жиманиг,
К1оргечу хьекъалца
Мерза наб кхетийла
Жимачу к1орнина.

8. Дижалахь, бабиниг,
Дижалахь, дадиниг,

Мерзачу набарца
Дижалахь, диканиг.

-Тахана шуна йовзийтинчу берийн патритически дог-ойла кхиоран методаша г1о дийр ду, Даймахке, нохчийн матте, халкъе безам кхиорехь.

Приложени 4

**Сценари дезачу денна**

**«Нохчийн Республикин Маршонан Де»**

(лакхарчу тобанна)

Х1оттийнарг:физически культуран кхетош-кхиорхо Селимбаева Х.М.

**1алашонаш:**

-«Нохчийн Республикин Маршонан Де» кхолладаларан истори йовзийтар;

-Нохчийчоьнан Дуьххьарлерачу Президентах Кадыров Ахьмад-Хьаьжех долу хаарш совдахар, цо шен дахар халкъан, мехкан дуьхьа д1аделла хилар хаийтар;

-Нохчийн Республикин Куьйгалхочух, Россин Турпалхочух Кадыров Рамзан Ахматовичах долу хаарш совдахар;

-Хьомечу Даймахке, сий долчу нохчийн матте, исбаьхьа культуре,йахь йолу Нохчийн халкъе безам кхоллар;

-доттаг1алла ч1аг1дар;

-нохчийн халкъан физически культуре безам кхиор;

-нуьцкъаллин, доьналлин хьуьнарш кхиор.

**Деза де д1адахьар**

Мукъамца чудог1у бераш.

Физически культуран кхетош-кхиорхо:Де дика хуьлийла, сий долу хьеший, хьоме бераш! 16-г1а апрель Нохчийн Республикин Маршонан Де ду, аьлла, д1акхайкхийна кхойтта шо кхечи. 1999 шарахь вайн махкахь террористашна дуьхьал долу низам (КТО) дара х1оттийна. Иза д1адаккхаран 1алашо йолуш Нохчийн Республикин Куьйгалхочо Кадыров Рамзана боккха болх бира. КТО-н низам д1адаккхар бахьана долуш, республикехь болх бан йолайелира пачхьалкхан 1едалан а, урхаллин а институташ, экономикин, социальни сферин а бакхий аьттонаш бира. 16-г1а апрель Нохчийн Республикин Куьйгалхочо шен указаца деза де а, балхара мукъа де а, ду, аьлла, билгалдаьккхира.

-Дезачу денна исбаьхьа байташ кечйина бераша.

1)Даймохк, хьуна орцах бевлла
Оьзда к1ентий, мехкарий.
Белларш Дала декъал бойла,
Цара ларди мехкан сий.

2)Сий долу сан Мехкан, хьомечу хьалкъан,
Сий лардеш дала кийча ду дог.
Сан безам хир а бац цу шинге шалха,
Харц делахь хуьлийла шийла тlулг соьх.

3)Дезна суна лекха лаьмнаш
Лаьмнех дуьйлу шовданаш.
ЦIена Iалам, юькъа хьаннаш,
Сан Даймахкан аматаш.

Физически культуран кхетош кхиорхо:Нохчийн Республикин Хьалхарчу Президента Кадыров Ахьмад-Хьаьжас (Дала г1азот къобал дойла цуьнан) ч1ог1а сатийсина, лардина, и бахьанехь шен са д1аделла де, ду х1ара.

-Бераша д1алокхур ю «Ахьмад-Хьаьжи» -А.Ахмадовин эшар.

Кхуьучу заманца хьо дагалоьцуш,

Толучу дахарца хьо веха тхоьца.

Адмийн дог иэцарца хьан амат х1уьтту,

Сий,хастам бу оли,оха хьо вуьйцу.

Ахьмад-Хьажи хьо ву тхан коьрта б1аьрча

Ахь динчу хьехарца тхо барте кхаьчна.

Къонахчун к1ант хила данне дац атта,

Хьан к1ант ву Нохчийчоь кхиош хьан метта.

Машаре,маьршоне халкъане хьоьхуш,

Хьайн са,дег1 ца кхоош вар хьо къахьоьгуш.

Тешнабехк бинарг цкъа х1уттур ву жоьпе,

Ткъа хьуна сий,хастам бу олу халкъо.

Ахьмад-Хьажи хьо ву тхан коьрта б1аьрча

Ахь динчу хьехарца тхо барте кхаьчна.

Къонахчун к1ант хила данне дац атта,

Хьан к1ант ву Нохчийчоь кхиош хьан метта.

-Республикин Куьйгалхочо Кадыров Рамзана шен дас д1адолийнарг кхиамца чекхдаьккхина.

-Ткъа х1инца видеоролике хьовсар ду вай «Нохчийн Республикин дахар селхана а, тахана а».

Бераша кхин д1а а байташ йуьйцу.

4)Сан хьоме Нохчийчоь

 Сан ирсе Даймохк

Хир бац кху дуьненчохь

Хьол хаза цхьа мохк.

5)Хьомсара сан Даймохк

 Сой ирсе хета,

Хьо мел бу,вехаш ву

Дуьненчохь со!

6)Малхана дуьхьал йирзина лаьтта,

 Г1ала х1етахь шех дайъинарг дов.

Моьттура и г1атто ницкъ хир бац атта.

Ткъа х1инца-м кхуьуш ю-Сан Нохчийчоь!

7) Даймохк бу хазаллин нур хила лепаш,

 Дог-дика шен амал кхийдайеш тхоьга.

Ша маьрша яккхарна, к1ентарша лепаш,

Баркалла бохуш ю, сан хьоме Нохчийчоь!

8)Тхан маьрша ойланаш хьан ц1арца йог1у,

Тхан дуьхьа яхалахь,дехар ду хьоьга.

Кхин хьан дог ца дохош,массара оха,

Ларйийр ю, сий долу тхан хьоме Нохчийчоь!

9)Я Аллах1, тхан Дела,

Тхо г1ийла лайш ду хьан.

Халкъ, бала боьссина,

Б1арзделла хьийзаш,

Ахь орцах ваийтира

Сий долу Ахьмад-Хьаьжа.

Шен са ца кхоадеш,

Турпалхо г1аьттира.

1ожаллин багара

Нохчийн халкъ даьккхира.

Амма и ца лайра

Цу Делан мостаг1чо,

Даймохк а, шен халкъ а

Кехатех хийцинчо.

Ахь дина диканаш

Дицдина дехар дац.

Хьан некъахь къахьега

К1ордор дац цкъа а.

Хьан г1азот къобалдар,

Я Аллах1, доьху,

Ахьмад-Хьаьжа, Сийдолу

Хьалхара Паччахь!

Физически культуран кхетош-кхиорхо:Кху дийнах лаьцна Кадыров Рамзана аьллера: «И ч1ог1а доккха де ду – дуьнена йукъара терроризмана т1ехь толам баккхар. Тахана дуьйна вайн республикин керла истории йолало. Вай дуьненна а хаийтира, ваьш Росси ларйан доьналла долуш дуй а, вешан культура, 1адаташ цхьаьнгге а х1аллакйойтур йоций а…»

-Бераш, х1окху дезачу денна лерина Нохчийн халкъан каде ловзарш кхочушдай вай?

« Гали чу когаш а боьхкина вадар»

Довзийтар. Ловза ши сиз хьокху- старт (вадар д1адоладо сиз ) а, финиш (вадар дерзадо сиз) а. Декъашхой д1анисло стартан сизехь. Д1абовдарна хаам ма-бинна, къийсамехь дакъалоцурш бевдда а, кхийссалуш а, шайн ма хуьллу финише д1акхача г1ерта. Т1аккха стартан сизе юхабог1у.

Ловзаран бакъонаш: 1.Гали ц1ена (даьтт1а доцуш) хила деза. 2)Д1а а схьа а водуш, куьг лаьттах хьакхадалийта ца магадо.

Ловзаро кхиадо:чехка- нуьцкъаллийн а, дег1ан меженийн боламехь вовшашца уьйр хилийтаран а хьуьнарш.

«Мушца д1атакхавар»

Довзийтар.4-5 м беха, йуккъехь цхьа билгало йолуш болу,муш сиз т1ебуьллу.Тобанаш дуьхь-дуьхьал а йоьрзий, сизана дехьа а, сехьа а д1ах1уьтту.Х1ора тобанера цхьацца ловзархочо(мог1анан т1аьххьарниг) муш йуьхьиг цхьана куьйга лоцу. Царна 1-2 м т1ехьа лаьттахь совг1ат 1уьллу. Къийсалучара шина куьйга муш схьа а лоций, цхьана хаамца дуьхьал къийсалурш сизал сехьа шаьш долчу аг1ор баха г1ерта.Царах хьалха лаьттара совг1ат схьаэцна тоба тулу.

«Кхокхех ловзар»

Ловзаран декъашхой когашна т1е охьалахло, когаш цхьаьна хила беза. Куьйгин голаш охьайохуьйту когийн голашка нийсса. Когийн а, куьйгийн а голашна юккъехула яьккхинчу г1ажца (юьхьанцара кеп-исходное положение )бовдий йа кхиссалуш финише боьлху.Дистанцийн барам, декъашхойн шерашка хьаьжжина хуьлу.

«Хьаша ларар»

Чувеъна хьаша ларвар –вайн къоман ворх1е дайшкара дуьйна схьадог1уш г1иллакх ду.Оцу ламастах доьзна, ловзарш а кхоллалуш хилла берашна йуккъехь.Ишттачарех ду «Хьаша ларвар» ц1е йолу ловзар.

Довзийтар. Ловзар долалуш лаьттах гуо баьккхина сиз хьокху. Иза х1усам ю. Цуьнан барам ловзуш долчу берийн бараме хьаьжжина хуьлу. Кхаж а тосий, х1усамда а, хьаша а къаставо. И ший а гуона юккъе а волу,шимма а г1ожанан цхьацца аг1о схьалоцу. Гуонна арахь болчара буьрканаш кхуьйссу, хьешана кхетийта г1ерташ. Цхьана куьйга г1аж лаьцна волчу х1усамдас, вукха куьйга и буьрканаш хьешана т1е ца кхоьтуьйтуш, йухаетта. Иштта ларво цо шен хьаша. Хьешана буьрка кхетахь, и ледарло шегара йалийтина волу х1усамда эшна лору. Т1аккха цунна ловзучара, гуо а бой, т1ехбеттамаш бо: «Хьоьга хьаша лар ца вела, хьо хьайн х1усман да вац»-бохуш.

Цара де боху цхьа х1ума кхочушдан дезаш а хуьлу эшна волу «х1усамда»:йа хелхаваьлла, йа туьйра дийцина.

Физически культуран кхетош-кхиорхо:Бераш х1инца шу к1адделла хир ду,шоьга са а до1уьйтуш, вай ладуг1ур ду йоь1арша кечйинчу «Даймохк» Х.Ахмадовин эшаре.

Сан Даймохк-хьан йо1 ю со,

Хьан бешахь латийна заза.

Тахна хьо исбаьхьа го:вайн йарташ,г1аланаш хаза.

Хьуна т1е ас некъаш до дозаллехь айбина корта,

Сан г1айг1а ахь гена хьо,

Марзо кховдайо шортта,

Марзо кховдайо шортта.

Г1елйелча сунна ницкъ ло,1амайо г1иллакхе хийла.

Кхачадо оьшучохь г1о,ца йуьту со некъах тилла.

Д1адоьдуш шо,хуьйцуш шо д1абели вайгара бала.

Кхайкхаза деана вуо,

Х1аллак дан йиш ю вай ала?

Х1аллак дан йиш ю вай ала?

Къонахчун ас хастам бо,

Цо вайга кхачийна дика.

Ден нигат кхочуш а до,

Сийлалле нохчийн къам дига.

Хьуна т1е ас некъаш до дозаллехь айбина корта,

Сан г1айг1а ахь гена хьо,

Марзо кховдайо шортта,

Марзо кховдайо шортта.

Физически культуран кхетош-кхиорхо:Бераш, хинца аса Даймахках лаьцна кицанаш дийца долор ду, ткъа эша уьш чекхдаха деза.

Кицанаш

1. Вина мохк мазал мерза бу.
2. Дикачу пхьидо шен 1ам хестабо.
3. Мехка доцчу иэро пхьагал ца лаьцна.
4. Нехан махкахь эла хуьлучул, шен эвлахь лай хилар тоьлу.
5. Ц1ийнах идда бежана берзан бага дахна.
6. Ц1ийнах идда бежана не1арца дайна.
7. Шен ненан сий лардечо- Даймехкан сий а лардийр ду.
8. Шен ц1а - ц1ен ц1а.

Физически культуран кхетош-кхиорхо:Ма дика дийци кицанаш! Дика бераш ду!

-Вайна хаза хелхар кечдина 1аьш йоь1арийн тоба ю «Даймохк» , х1инца хьовсар ду цара кечдинчу «Шовда» ц1е йолчу хелхаре.

Физически культуран кхетош-кхиорхо: Х1ора пачхьалкхан билгалйина символика ю-байракх, гимн, х1ост.Массо адаманна йовза йеза шен къоман символика.

-Бераш,ткъа шуна йоьвзий вайн къоман символика?

-Хинца вай кхочушдийр ду символиках лаьцна кхетаме ловзар «Сурт цхьанатоха» ц1е йолу.

Бераш шина тобане доькъу,д1ало тобанашна суьртан дакъош (сурт 1-нохчийн Республикин байракх; сурт 2-Нохчийн Республикин х1ост). Бераша суьртийн дакъош вовшах х1уттуш сурт х1отто деза.Хьалха йаьлла тобано толам боккху.

Д1алокху Нохчийн Республикан Гимн.(Дешнийн автор:Кадыров Хож-Ахьмад. Мукъам:1умар Бексултанов.

Харцоно цӏе тесна, хийла хьо ягарх,
Нохчийчоь ца йоьжна — гӏаьттина яха.
Кавказан ткъес хилла — маршонан ага,
Хьан лаьттан сий дина яхь йолчу наха.

Барт болу хьан къаьмнаш — мах боцу беркат! —
Хьо йоцург Нана яц, нохчийн халкъ хьаста.
Тхан дахар, тхан дерзар Даймехкан кхерчахь
Декъал дар доьхуш ду, Далла беш хастам.

Башламан баххьашка дайн синош дуьссу,
Органан тулгӏено ненан мотт буьйцу.
Исбаьхьа совгӏат хьо, азаллехь делла —
Шатлакхан илли ду тхуна ницкъ белларг!

Къинхьегам, хьан хьуьнарш хазделла шайна,
Халкъаца лерам бар кхаъ хуьлда хьуна.
Машаран гӏаролехь ирсан некъ тайна,
Сий долуш Нохчийчоь ехийла тхуна!

До1а до (беро) :

Йа Аллах1 Дела, х1ара тха нана Нохчийчоь ларайе ахь! Массо бусулба нах маьрша баха ахь! Г1азотехь кхелхина болу тхан вежарийн г1азот къобал де ахь! Г1ийлачу наной дегниш хьастахь! Йа Аллах1, бакъо толайай, хьайн къинхьетам совбакхахь! Амин!

Физически культуран кхетош-кхиорхо:Лераме хьеший, бераш, кху т1ехь вайн Нохчийн Республикин Маршонан Денна лерина йолу мероприяти чекхйели. Ладог1арна Дела реза хуьлийла шуна! 1одика йойла, марша 1ойла шу!